สั่งขึ้นทะเบียนคนจนมีเงินได้ทั่วปท.
นายกฯ สั่งขึ้นทะเบียนผู้มีเงินได้ทั่วประเทศ ย้ำแค่รวมฐานข้อมูลใหม่ ไม่ต้องกลัวถูกรีดภาษี
31 มี.ค. 2558

นายกฯ สั่งขึ้นทะเบียนผู้มีเงินได้ทั่วประเทศ ย้ำแค่รวมฐานข้อมูลใหม่ ไม่ต้องกลัวถูกรีดภาษี
นายปีติพงศ์ พึ่งบุญ ณ อยุธยา รมว.เกษตรและสหกรณ์ เปิดเผยว่า พล.อ.ประยุทธ์ จันทร์โอชา นายกรัฐมนตรี ได้มีข้อสั่งการให้กระทรวงการคลัง มหาดไทย และเกษตรฯ ดำเนินการขึ้นทะเบียนประชาชนผู้มีเงินได้ทั่วประเทศ ตั้งแต่เกษตรกรไปจนถึงแม่ค้า โดยเน้นให้ทราบถึงข้อมูลเงินได้ ทรัพย์สิน และที่ดิน เพื่อทำระบบฐานข้อมูลใหม่
ทั้งนี้ ยืนยันว่ารัฐบาลไม่ได้เน้นทำข้อมูลเพื่อเก็บภาษี แต่เพื่อให้มีข้อมูลที่ถูกต้องเมื่อมีโครงการช่วยเหลือจากภาครัฐ เพราะที่ผ่านมามีปัญหาว่าการออกมาตรการช่วยเหลือต่างๆ กระจายไปไม่ทั่วถึงผู้มีรายได้น้อย 
“การขึ้นทะเบียนครั้งนี้ไม่เฉพาะเกษตรกรเท่านั้น แต่รวมทั้งพ่อค้า แม่ค้า แรงงานทั้งหลาย ซึ่งโครงการนี้ต้องรีบทำอยากให้เสร็จก่อนสิ้นปีงบประมาณ เพราะหากพ้นฤดูกาลเพาะปลูกแล้วรัฐมีมาตรการต่างๆ ต่อไปจะได้เข้าถึงเป้าหมายได้ถูก” รมว.เกษตรฯ กล่าว
นายปีติพงศ์ ระบุด้วยว่า เพื่อการแก้ไขปัญหาหนี้สินเกษตรกรอย่างครบวงจร ทางกระทรวงได้ว่าจ้างสถาบันวิจัยเพื่อการพัฒนาประเทศไทย (ทีดีอาร์ไอ) ศึกษาภาพรวมหนี้ของเกษตรกรที่เกิดจากทั้งการผลิต และหนี้ที่กู้จากสถาบันการเงินเพื่อซื้อทรัพย์สินอื่นๆ เช่น รถยนต์ เพราะปัจจุบันพบว่าการก่อหนี้มาจากหลายทาง จึงต้องตัดวงจรให้ได้ไม่เช่นนั้นการแก้ไขก็ไม่สิ้นสุด 
ด้าน ม.ร.ว.ปรีดิยาธร เทวกุล รองนายกฯ เปิดเผยภายหลังการประชุมคณะกรรมการรัฐมนตรีเศรษฐกิจ (ครม.เศรษฐกิจ) ที่มี พล.อ.ประยุทธ์ เป็นประธาน ว่าที่ประชุมได้รับทราบรายงานความคืบหน้าดำเนินงานในโครงการต่างๆ ของกระทรวงเกษตรฯ และอนุมัติการปรับปรุงโครงสร้างการเกษตรทั้งหมด
อย่างไรก็ตาม ไม่ได้มีการหารือถึงสถานการณ์เศรษฐกิจ แต่ส่วนตัวมองว่าสถานการณ์ขณะนี้ยังเหมือนเดิมคือ ทั่วโลกถูกกระทบจากการส่งออก โดยหลายประเทศเผชิญการส่งออกหดตัวสูงกว่าไทย เช่น สิงคโปร์ อินเดีย มาเลเซีย ส่วนประเด็นที่เอกชนเห็นว่าค่าเงินบาทแข็งค่าเป็นปัจจัยสำคัญต่อการส่งออกนั้น รัฐบาลไม่ได้ละเลย แต่ก็พบว่าบางประเทศค่าเงินอ่อนค่าการส่งออกก็ยังติดลบมากกว่า เช่น สิงคโปร์
“สิงคโปร์ค่าเงินก็อ่อนลง แต่ส่งออกก็ยังติดลบกว่าเรา ตอนนี้ก็ดูอยู่ไม่ใช่ไม่ดู แต่จะทำอะไรต้องให้มั่นใจว่าจะไม่เสียของ” ม.ร.ว.ปรีดิยาธร กล่าว